

Αρκαλοχώρι, 27/ 01 /2025

Προς: ΜΜΕ

**ΔΕΛΤΙΟ ΤΥΠΟΥ**

**Πρώτη ενημερωτική συνάντηση για το Σχέδιο Βιώσιμης Αστικής Κινητικότητας (ΣΒΑΚ) στο Δήμο Μινώα Πεδιάδας**

Η πρώτη ενημέρωση για το Σχέδιο Βιώσιμης Αστικής Κινητικότητας που καταρτίζει ο Δήμος Μινώα Πεδιάδας σε συνεργασία με εταιρία «Συνεργασία Σύμβουλοι Ανάπτυξης Ε.Π.Ε.», πραγματοποιήθηκε τη Δευτέρα 27 Ιανουαρίου, στο Δημοτικό Κατάστημα Αρκαλοχωρίου.

Το **Σχέδιο Βιώσιμης Αστικής Κινητικότητας (ΣΒΑΚ)** είναι ένα ολοκληρωμένο Στρατηγικό Σχέδιο για τη βελτίωση της μετακίνησης ανθρώπων και αγαθών σε μια περιοχή και εκπονείται με τη συνεργασία της τοπικής αυτοδιοίκησης, εξειδικευμένων επιστημόνων αλλά και των ίδιων των κατοίκων και των επαγγελματιών της περιοχής .

Βασικό αντικείμενο της πρώτης συνάντησης αποτέλεσε η καταγραφή των αναγκών και των προβλημάτων που αντιμετωπίζει το Αρκαλοχώρι ενώ έγινε και ενημέρωση των Φορέων που απαρτίζουν την Ομάδα Έργου του ΣΒΑΚ, με στόχο τη σταδιακή υλοποίηση του σχεδιασμού και του οράματος που προκύπτει μέσα από το Σχέδιο Βιώσιμης Αστικής Κινητικότητας και την ενεργό συμμετοχή των πολιτών στο αστικό γίγνεσθαι. Στην πρώτη δια ζώσης διαβούλευση συμμετείχαν εκπρόσωποι Φορέων της περιοχής που εμπλέκονται στη κινητικότητα στο Δήμο Μινώα Πεδιάδας, ενώ υπεγράφη το σύμφωνο συμμετοχής στο Δίκτυο Φορέων ΣΒΑΚ.

Ο Δήμαρχος Mινώα Πεδιάδας Βασίλης Κεγκέρογλου, στην τοποθέτηση του, έκανε λόγο για ένα οραματικό σχέδιο που θα συμβάλλει στη βελτίωση της ποιότητας ζωής των κατοίκων του Δήμου και στην ανάπτυξη της περιοχής, μέσα από ένα βιώσιμο σύστημα μετακινήσεων που αποτελεί το θεμέλιο μιας ανθρώπινης και πολιτισμένης πόλης. Όπως υπογράμμισε: «Ο επαναπροσδιορισμός του τρόπου κινητικότητας στο Δήμο και δη στη Δημοτική Ενότητα Αρκαλοχωρίου, αποτελεί αναπόσπαστο κομμάτι της μετάβασης του Δήμου σε έναν περισσότερο βιώσιμο και λειτουργικό δήμο με εστίαση στις ανάγκες των μόνιμων κατοίκων του».

Από τη πλευρά του, ο υπεύθυνος εκπρόσωπος της εταιρίας ΣΥΝΕΡΓΑΣΙΑ ΕΠΕ Θανάσης Περυσινάκης αναφέρθηκε συνολικά στα οφέλη που προκύπτουν από την εφαρμογή του ΣΒΑΚ και ειδικότερα στα προβλήματα, τις προκλήσεις και την προοπτική της περιοχής.

**Το ΣΒΑΚ επιχειρεί :**

- Να αντιμετωπίσει χρόνια συγκοινωνιακά προβλήματα, με προτεραιότητα την αύξηση της οδικής ασφάλειας

- Να ενισχύσει την προσβασιμότητα και την ποιότητα ζωής όλων των πολιτών και ιδιαίτερα των ευάλωτων κοινωνικών ομάδων (παιδιά, ηλικιωμένοι, άτομα μειωμένης κινητικότητας)

- Να συμβάλει στον περιορισμό της ρύπανσης και της περιβαλλοντικής υποβάθμισης της περιοχής

- Να βελτιώσει την εικόνα της περιοχής, ενισχύοντας την τοπική ανάπτυξη και την αύξηση των θέσεων εργασίας

Μετά την παρουσίαση για το ΣΒΑΚ από την Ομάδα Έργου, θα ακολουθήσει η φάση της διαβούλευσης, όπου με την καθοδήγηση των συντονιστών θα πραγματοποιηθεί ανταλλαγή απόψεων μεταξύ των πολιτών αλλά και καταγραφή των αναγκών και των επιθυμιών τους. Το σύνολο των απόψεων θα ληφθούν υπόψιν έτσι ώστε να διαμορφωθεί το τελικό Κοινό Όραμα του ΣΒΑΚ.

Αξίζει επίσης να σημειωθεί ότι στην ιστοσελίδα [www.svakminoapediadas.gr](http://www.svakminoapediadas.gr), η οποία θα ενεργοποιηθεί εντός της εβδομάδας, υπάρχουν αναλυτικές πληροφορίες για το ΣΒΑΚ.